வசுதா தாகம்வர்

முனைவர் வசுதா வசந்தி தாகம்வர் (Vasudha Vasanti Dhagamwar) (1940–2014) ஓர் வழக்கறிஞரும், அறிஞரும், ஆராய்ச்சியாளரும், எழுத்தாளரும் மற்றும் ஆர்வலரும் ஆவார். மல்டிபிள் ஆக்சன் ரிசர்ச் குரூப் என்ற அரசு சார்பற்ற அமைப்பைத் தொடங்கி  அதன் இயக்குநராக இருந்த இவர், இந்தியாவில் பாலியல் வன்முறைக்கு எதிரான தேசிய இயக்கத்தைத் தூண்ட உதவிய மதுரா பாலியல் வல்லுறவு வழக்கு தொடர்பாக 1979 ஆம் ஆண்டில் இந்திய உச்ச நீதிமன்றத்திற்கு எழுதப்பட்ட கடிதத்தில் கையெழுத்திட்ட நான்கு பேரில் இவரும் ஒருவர்.

 இளமை வாழ்க்கை 
இவரின் தாயார் கீதா சானே ஒரு எழுத்தாளரும் பெண்ணியவாதியும் ஆவார். இவரின் தந்தை நரசிம்ம தாகம்வர் ஒரு வழக்கறிஞராக இருந்தார். மேலும் இந்திய சுதந்திர இயக்கத்தில் தீவிரமாக இருந்தார். வசுதா இந்திய சட்ட சங்கத்தின் சட்டக் கல்லூரியில் பயின்றார். ஆக்சுபோர்டு பல்கலைக்கழகத்தில் பொருளாதாரம் மற்றும் அரசியலில் பட்டம் பெற்றார். மும்பை பல்கலைக்கழகத்தில் இளங்கலைச் சட்டம் பெற்ற பின்னர், கிழக்கத்திய மற்றும் ஆப்பிரிக்க ஆய்வுகள் பள்ளியில் சட்ட வரலாற்றில் முனைவர் பட்டம் பெற்றார்.

 தொழில் வாழ்க்கை 
மதுரா பாலியல் வல்லுறவு வழக்கில் குற்றவாளிகள் விடுவிக்கப்பட்டதை கேள்வி எழுப்பினார். 1979 ஆம் ஆண்டில் பேராசிரியர் உபேந்திர பாக்சி, பேராசிரியர் லோதிகா சர்கார் மற்றும் இரகு நாத் கேல்கர் ஆகியோருடன் சேர்ந்து இந்திய உச்ச நீதிமன்றத்திற்கு எழுதிய கடிதத்தில்  கையெழுத்திட்டவர்களில் தாகம்வாரும் ஒருவர். அதன் பிறகு இந்திய உச்ச நீதிமன்றம் இவ்வழக்கை ஏற்றுக்கொண்டது. பின்னர் இது ஒரு முக்கிய வழக்காக மாறியது. இந்தியாவில் பாலின அடிப்படையிலான வன்முறை பிரச்சினை குறித்த தொடர்ச்சியான பிரச்சாரத்தின் ஒருங்கிணைப்புப் புள்ளியாக இந்த வழக்கு மாறியது.

1980களின் முற்பகுதியில், மகாராட்டிராவின் அக்ரானி மற்றும் அகல்குவாவின் உட்புற பழங்குடிப் பகுதியில் பழங்குடி உரிமைகள் மற்றும் சட்டம் தொடர்பான பிரச்சினையில் இவர் கவனம் செலுத்தி அவர்களுடன் பணியாற்றினார். இவர் 1982 இல் அசோகா சகாவாகத் தேர்ந்தெடுக்கப்பட்டார்.

1985 ஆம் ஆண்டில், தில்லியில் மல்டிபிள் ஆக்சன் ரிசர்ச் குரூப் என்ற அரசு சார்பற்ற அமைப்பை தொடங்கினார். இக்குழு சட்ட விழிப்புணர்வு, வக்காலத்து மற்றும் பொது நலன் வழக்குகளை ஊக்குவிப்பதில் கவனம் செலுத்துகிறது.

இவர் தில்லி பல்கலைக்கழகத்தின் பெண்களுக்கான ஒரு தொகுதிக் கல்லூரியான மிராண்டா ஹவுஸ் மற்றும் சாவித்திரிபாய் புலே புனே பல்கலைக்கழகத்தின் சட்டத் துறையில் கற்பித்தார்.

இடம்பெயர்ந்த மக்களின் உரிமைகள், கைதிகளின் உரிமைகள் மற்றும் சட்டக் கையேடுகளை வெளியிடுதல் ஆகியவற்றிற்காக வசுதா தனது தொடர்ச்சியான பணிக்காக அறியப்படுகிறார். தேசிய மகளிர் ஆணையத்தின் சட்ட வல்லுநர்கள் குழுவில் உறுப்பினராகவும், பொதுநலவாய மனித உரிமைகள் முன்முயற்சியின் நிர்வாகக் குழுவில் உறுப்பினையாகவும் இருந்தார்.

காவலில் வன்முறை மற்றும் சித்திரவதை தொடர்பான பல வழக்குகளையும் இவர் கையாண்டுள்ளார்.

 மேற்கோள்கள் 

பகுப்பு:இந்தியப் பெண்ணிய எழுத்தாளர்கள்
பகுப்பு:இந்தியப் பெண்ணியவாதிகள்
பகுப்பு:20 ஆம் நூற்றாண்டு இந்திய வழக்கறிஞர்கள்
பகுப்பு:20-ஆம் நூற்றாண்டு இந்தியப் பெண் எழுத்தாளர்கள்
பகுப்பு:21 ஆம் நூற்றாண்டு இந்தியப் பெண் எழுத்தாளர்கள்
பகுப்பு:இந்திய மனித உரிமைச் செயற்பாட்டாளர்கள்
பகுப்பு:2014 இறப்புகள்
பகுப்பு:1940 பிறப்புகள்